Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1030/2003 σχετικά με ορισμένα περιοριστικά μέτρα κατά της Λιβερίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

(1) Στις 19 Σεπτεμβρίου 2003 το Συμβούλιο Ασφαλείας των Ηνωμένων Εθνών αποφάσισε στο ψήφισμά του 1509 (2003) να συστήσει μια Αποστολή των Ηνωμένων Εθνών στη Λιβερία (UNMIL) και αποφάσισε να εξαιρέσει την προμήθεια όπλων και σχετικού υλικού καθώς και την παροχή τεχνικής κατάρτισης ή βοήθειας στη UNMIL από τον αποκλεισμό που επέβαλε το ψήφισμα 1343 (2001) του Συμβουλίου Ασφαλείας των Ηνωμένων Εθνών. Την 1η Οκτωβρίου 2003, η UNMIL αντικατέστησε τις υπό την ECOWAS (Οικονομική Κοινότητα Δυτικοαφρικανικών Κρατών) δυνάμεις ECOMIL.

(2) Ενόψει αυτής της εξέλιξης, το Συμβούλιο συζητά ένα σχέδιο Κοινής Θέσης που θα ευθυγραμμίζει με το ψήφισμα την Κοινή Θέση 2001/357/ΚΕΠΠΑ σχετικά με τα περιοριστικά μέτρα κατά της Λιβερίας. Το σχέδιο Κοινής Θέσης καλεί την Κοινότητα να αναλάβει δράση για να εναρμονίσει τον κανονισμό (ΕΚ) αριθ. 1030/2003 που εφαρμόζει μέρος της Κοινής Θέσης 2001/357/ΚΕΠΠΑ, με την τροποποιημένη Κοινή Θέση 2001/357/ΚΕΠΠΑ.

(3) Η Επιτροπή προτείνει επομένως να τροποποιήσει τον κανονισμό (ΕΚ) αριθ. 1030/2003 του Συμβουλίου της 16ης Ιουνίου 2003 στο βαθμό που αφορά τις εξαιρέσεις της απαγόρευσης παροχής στη Λιβερία τεχνικής κατάρτισης ή βοήθειας που συνδέεται με όπλα ή σχετικού υλικού παντός είδους.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1030/2003 σχετικά με ορισμένα περιοριστικά μέτρα κατά της Λιβερίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 301,

την Κοινή Θέση 2001/357/ΚΕΠΠΑ της 7ης Μαΐου 2001 σχετικά με τα περιοριστικά μέτρα κατά της Λιβερίας [1], όπως τροποποιήθηκε τελευταία από την Κοινή Θέση 2003/..../ΚΕΠΠΑ [2].

[1] ΕΕ L 126, 8.5.2001, σ. 1

[2] ΕΕ L [....], [....], σ.[...]

την πρόταση της Επιτροπής [3],

[3] ΕΕ C [....], [....], σ.[...].

Εκτιμώντας τα ακόλουθα:

(1) Το ψήφισμα αριθ. 1509 (2003) της 19ης Σεπτεμβρίου 2003 του Συμβουλίου Ασφαλείας των Ηνωμένων Εθνών αποφάσισε να συστήσει μια Αποστολή των Ηνωμένων Εθνών στη Λιβερία (UNMIL), κάλεσε τον Γενικό Γραμματέα των Ηνωμένων Εθνών να μεταβιβάσει την αρμοδιότητα από τις δυνάμεις ECOMIL που τελούν υπό την ECOWAS στην UNMIL την 1η Οκτωβρίου, και αποφάσισε ότι έπρεπε να χορηγηθούν εξαιρέσεις για την προμήθεια στην UNMIL όπλων και σχετικού υλικού και για την παροχή τεχνικής κατάρτισης ή βοήθειας, παρά την απαγόρευση στα όπλα που έχει επιβληθεί από το ψήφισμα 1343 (2001) του Συμβουλίου Ασφαλείας των Ηνωμένων Εθνών στις 7 Μαρτίου 2001.

(2) Εκτός από το ψήφισμα 1343 (2001), η Κοινή Θέση 2001/357/ΚΕΠΠΑ σχετικά με τα περιοριστικά μέτρα κατά της Λιβερίας, όπως τροποποιήθηκε τελευταία από την Κοινή Θέση 2003/666/ΚΕΠΠΑ [4] της 22ας Σεπτεμβρίου 2003, επέβαλε περιοριστικά μέτρα κατά της Λιβερίας. Η Κοινή Θέση 2003/.../ΚΕΠΠΑ της ..... 2003 προβλέπει την τροποποίηση του σημερινού καθεστώτος για να υπάρξει εναρμόνιση μεταξύ της απαγόρευσης όπλων και της απαγόρευσης παροχής ορισμένων σχετικών υπηρεσιών και του Ψηφίσματος 1509 (2003) του Συμβουλίου Ασφαλείας των Ηνωμένων Εθνών.

[4] ΕΕ L 235, 23.9.2003, σ. 28

(3) Πρέπει επομένως να τροποποιηθεί, σε ό,τι αφορά τις εξαιρέσεις από αυτήν την απαγόρευση, ο κανονισμός (ΕΚ) αριθ. 1030/2003 σχετικά με ορισμένα περιοριστικά μέτρα κατά της Λιβερίας [5], ο οποίος μεταξύ άλλων απαγορεύει την παροχή στη Λιβερία τεχνικής κατάρτισης ή βοήθειας σε σχέση με τα όπλα και σχετικό υλικό παντός είδους.

[5] ΕΕ L 150, 18.6.2003, σ.1. Κανονισμός όπως τροποποιήθηκε τελευταία από τον κανονισμό (ΕΚ) αριθ. 1662/2003, ΕΕ L 235, 23.9.2003, σ. 1.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 παράγραφος 2 του κανονισμού (ΕΚ) αριθ. 1030/2003 αντικαθίσταται από τα ακόλουθα:

"2. Η απαγόρευση της παραγράφου 1 δεν ισχύει για:

α) την παροχή τεχνικής κατάρτισης και βοήθειας που προορίζεται αποκλειστικά για την στήριξη και τη χρήση από την Αποστολή των Ηνωμένων Εθνών στη Λιβερία, αν η άδεια για τέτοιες δραστηριότητες έχει δοθεί από τις αρμόδιες αρχές, όπως απαριθμούνται στο παράρτημα Ι, του κράτους μέλους στο οποίο είναι εγκατεστημένο το μέρος που παρέχει την υπηρεσία.

β) κάθε άλλη παροχή τεχνικής κατάρτισης και βοήθειας για την οποία η επιτροπή που έχει συσταθεί από την παράγραφο 14 του ψηφίσματος 1343(2001) του Συμβουλίου Ασφαλείας των Ηνωμένων Εθνών, έχει χορηγήσει εκ των προτέρων εξαίρεση.

Οι εξαιρέσεις αυτές λαμβάνονται μέσω των αρμοδίων αρχών των κρατών μελών οι οποίες απαριθμούνται στο παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Οκτωβρίου 2003.

Ο παρών κανονισμός είναι δεσμευτικός ως προς όλα του τα μέρη και εφαρμόζεται άμεσα σε όλα τα κράτη μέλη.

Βρυξέλλες, [...]

Για το Συμβούλιο

Ο Πρόεδρος